– Det er nesten stygt å si det, men det er for stor mangel på kompetanse

Bare Google er mer populær enn NTNU på denne lista

Kampen for skeives rettigheter i Norge er ikke over

Det provoserer meg at politikerne er totalt fraværende. Dere kan ikke gjemme dere!

- Vi tåler en fest i ny og ne. Men det vi opplevde i fadderuken var ekstremt

Målmaskinen skulle bli RBKs frelser. 92 dager senere kan det være over

Ber folk som reiser til Oslo om å være ekstra påpasselige

Nå er det klart hva som skal fylle lokalene etter Obs Bygg på Lade

Saken oppdateres.

Afrikanske Simon (30) og hans to kamerater skulle ta en øl på Club Gossip. Da kom vakten og ba de gå fordi de luktet fælt.

– Jeg håper ingen andre opplever å bli så ydmyket og trakassert som det vi opplevde, sier Simon.

Det som skulle være en hyggelig kveld på byen ble til et mareritt for de tre kameratene med afrikansk bakgrunn. Det var torsdag kveld i forrige uke at Simon (30), Futi (29) og Ronei (26) dro til Club Gossip i Trondheim sentrum for å danse og ha det gøy.

- Absurd påstand

De tre kameratene hadde bestilt seg en øl, og var i ferd med å finne et sted å sitte da en vakt kom bort og ba de om å gå ut av lokalet.

–Da vi kom ut fikk vi vite at det hadde kommet en klage på at vi luktet ekkelt. Vi skjønte ingenting og ba vakten om å lukte på oss. Vi var sikre på at det var en misforståelse, sier Simon til Adresseavisen.

De ønsker ikke å stå frem med fulle navn fordi de frykter at det skal få konsekvenser. Simon er nyutdannet dataingeniør, Futi holder på med en mastergrad i biofysikk og medisinsk fysikk, mens Ronei tar forkurs ved Høgskolen i Sør-Trøndelag. Utkastingen er politianmeldt og Simon var til avhør på Krimvakta onsdag ettermiddag.

– Jeg synes det var en absurd påstand. Hvor ille kunne vi lukte av svette og kunne den virkelig være til så mye sjenanse, sier Ronei.

– Vi ba ham fortelle hvem av oss som luktet. Men det gjorde ikke vakten. Betyr det at vi alle tre luktet like vondt, spør Futi.

Basketak

Simon gikk til slutt inn igjen da han syntes diskusjonen var håpløs. Etter hvert kom en ny vakt og fortalte at Simon ikke kunne være alene på nattklubben.

– Vakten prøvde å få meg ut, men jeg nektet og ba dem tilkalle politiet. To andre vakter kom til og det ble et basketak. Den ene vakten ropte og skrek voldsomt, og jeg tenkte med en gang at han forsøkte å få det til å se ut som jeg kjempet imot. Dette var trolig for å rettferdiggjøre mishandlingen. Jeg fikk ikke luft og mistet bevisstheten en liten stund, forteller Simon rystet.

Utenfor ble vennene vitne til at en bevisstløs Simon ble dratt ut av lokalet.

– Han hadde ei blodig hånd, et blodig øye og kom ut med håndjern rundt armene, sier Futi.

Politiet: - Ingen unormal lukt

– To politibetjenter kom til stedet og fikk historien gjenfortalt. De beklaget hendelsen, men sa at det ikke var så mye de kunne gjøre. De anbefalte oss å gå til et annet sted. De foreslo at vi skulle anmelde episoden, sier Ronei.

Politiet i Trondheim bekrefter at de har fått en anmeldelse om episoden.

- Politibetjentene skriver at de ikke finner noe grunnlag for den påstanden og at de ikke luktet unormalt, sier krimvaktleder Bård Jacobsen.

Patruljen fikk ikke undersøkt saken noe nærmere da de måtte rykke ut på et redningsoppdrag. Siden Simon hadde kviknet til valgte vennene å gå på Downtown. De fikk raskt komme inn, men etter ti minutter kom ei vakt og ba dem forlate stedet. De hadde fått melding om at de luktet.

– Unnskyld, fungerer ikke nesen din, sa jeg til vakta, men det hjalp ikke. Simon følte seg dårlig og vi bestemte oss for ikke å krangle mer med vaktene. Vi tok en taxi hjem, forteller Ronei oppgitt.

Måtte oppsøke lege

Simon fikk dagen etter en legeerklæring hvor det står at han hadde nedsatt bevegelse i nakke og smerter i skulder, hals og kjeve.

Han har problemer med å sove, og har fortsatt smerter i armen og sliter med å svelge mat.

– Jeg følte at vi ble diskriminert på grunn av vår hudfarge, og jeg ønsker å stå frem og fortelle hva som foregår i denne byen. Jeg har aldri opplevd noe slikt, og vegrer meg for å gå ut på byen, sier Simon.

– Jeg synes vi ble urettferdig behandlet og jeg håper det får konsekvenser, sier Futi.

- Lukten var over grensen sjenerende

Daglig leder Jonas Myrvold ved Vaktvesenet, som står for vaktholdet på Club Gossip, forteller at de klokka 01.00 natt til fredag fikk klager fra andre gjester.

– Vi har høy toleranse for lukt, og klager på dette er nødvendigvis en skjønnsmessig vurdering. I dette tilfellet var vaktene enige med de andre gjestene i at lukten var over grensen sjenerende, forteller han.

En vakt tok kameratgjengen med til uteserveringen og forklarte at de gjerne måtte være på utestedet, men at de ikke fikk lov til å være inne.

– En av gjestene fikk gå inn og hente jakkene, men tok ikke med sin egen. Han gikk inn igjen, og to vakter gikk etter ham. De prøvde å snakke med ham, men ved garderoben begynte han å bryte med vaktene. Han begynte å slå og sparke, og kom med trusler. Han ble lagt i bakken og ble holdt fast i nakken, hodet og hendene. Han ble påført håndjern, forteller Myrvold.

Myrvold ønsker å presisere at de har nulltoleranse når det gjelder diskriminering. Alle konflikter skal så langt det er mulig løses uten at gjesten taper ansikt.

– Alle våre ansatte vet at det er oppsigelsesgrunn, og de blir påminnet det ofte. Vi jobber bevisst for å rekruttere flerkulturelle fordi kompetanse på ulike kulturer gjør oss bedre på konfliktforebygging, sier han.

Tre av vaktselskapets mest erfarne vakter var involvert i denne episoden. Myrvold lover at vaktene vil opptre profesjonelt dersom de tre gjestene kunne tenke seg å dra på Club Gossip igjen.

- Velkommen senere

Daglig leder Emil Olufsen ved Downtown har vært i kontakt med vaktene og garderobepersonalet som alle kan bekrefte at det kom en stram lukt fra de tre afrikanske mennene.

–Vi fikk plenty med klager av gjester, og vår vakt sa «Beklager, men vi har fått klager på lukt, og vi må be dere om å forlate lokalet, men dere er velkommen ved en senere anledning», forteller Olufsen.

Garderobepersonalet sier at de måtte henge jakkene til kameratene langt unna de andre gjestenes klær.

– Vi gjorde det av hensyn til gjestene som klaget. Det er en veldig vanskelig problemstilling, men vi har også sagt det til etnisk norske menneske som har stram kroppslukt. Det er ikke noe hyggelig, men det må innimellom sies, sier han.